Typhoon-klas duikboot

Die Typhoon-klas duikboot is 'n tipe kernaangedrewe duikboot van die Russiese Vloot wat in die 1980's verskyn het. Daar is tans nog net een in diens. Hierdie klas was die grootste wat ooit gebou is met 'n tonnemaat van 33 787 metrieke ton per duikboot onder die water. Dit is gebou as gevolg van die Koue Oorlog. Die duikbote dra ongelooflike vernietingingskrag aanboord; elk dra 20 langstrek interkontinentale ballistiese missiele wat gesamentlik 200 kernplofkoppe dra met elke plofkop wat op 'n stad in Amerika gerig was. 

Die klas was spesiaal toegerus om lank onder die ys te bly en deur die ys te breek, tewens hulle kon deur 3,7 m ys breek. Die duikboot kan maande lank onder die poolys bly. Dit is een van die redes waarom die Britte en Amerikaners 'n groot geskal gemaak het wanneer hulle duikbote ook deur die ys gebreek het. Die duikbote is gebou in die Severodvinsk-skeepswerf by die Witsee naby Archangelsk. Ses is tussen 1981 en 1889 afgelewer, almal het diens gedoen in die Noordelike Vloot. Hierdie duikbote was ongelooflik duur om te onderhou en slegs drie het nog na die jaar 2000 diens gedoen. Een is omgeskakel na 'n opleidingsvaartuig. Die res is geskrap en herwin met die ondersteuning van Amerika soos bepaal deur die Co-operative Threat Reduction Programme. Brittanje het ook met die skrapingsprogram gehelp. 

Daar is tans 'n internasionale strategie wat gevolg word om die ou kernreaktors voor te berei vir herwinning of langtermynberging. Internasionaal is die gemeenskap baie besorg oor die veiligheidsrisiko wat weens die roestende rompe ontstaan.

Ontwerp 
Die het meer as een romp gehad, daar was vyf rompe aan die binnekant terwyl die bobou twee parallele rompe gehad het. Daar was 19 aparte kompartemente in die duikboot terwyl die beheerkamer en elektroniese kamer versterk was. Die stertvin was ook toegerus met 'n terugtrekbare hidrovlerk. Die duikboot se toring was toegerus met twee periskope, radar, radiotoerusting, navigasietoerusting en rigtingvindmaste. 

Die duikboot was toegerus met 20 RSM-52 interkontinentale, drie-fase, soliedebrandstof-aangedrewe ballistiese missiele. Die missiele was voor die toring van die duikboot tussen die twee rompe. Elke missiel het tien onafhanklike 100 kT kernplofkoppe gehad. Die missiele het 'n reikafstand van 8 208 km gehad.

Aandrywing 
Die duikbote word aangedryf deur twee kernreaktors waarvan elk gekoppel is aan 'n stoomturbine en ratkas. Elke reaktor wek 190 MW op wat stoomturbines van 37 285 kW aandryf en op hul beurt vier generators van 3 200 kW aandryf. Twee 800 kW dieselgenerators is geïnstalleer vir bystand. Die twee skroewe het sewe lemme. Die twee stuwers in die boeg en agterstewe is van die teleskopiese draaitipe wat aangedryf word deur 'n 750 kW motor.

Tegniese besonderhede

Duikbote in die klas

Bron 
 THE ILLUSTRATED ENCYCLOPEDIA OF DESTROYERS FRIGATES & SUBMARINES, Bernard Ireland and John Parker, 2015, ISBN 978-0-85723-601-2

Verwysings  

Duikbote